ूषा को अपने हाथों में सहजता से डुलाते हुए वे उठ खड़े हुए। उन्होंने अपनी गरुड़- दृष्टि सभागृह पर दौड़ायी। उनकी वेणुवाणी प्रवाहित होने लगी" मेरे प्राणप्रिय यादवजनो, आज का दिन मेरी अपेक्षा आप सबके जीवन का महत्वपूर्ण दिन है। इसी सभागृह में मेरे दिवंगत श्वसुर - ज्येष्ठ यादव - सत्राजित जी ने मुझ पर स्यमन्तक मणि के चौर्य का निन्द्य आरोप लगाया था। इसी महाविक्रमी मणि ने मेरे प्राणप्रिय दाऊ के मन में भी मेरे लिए सन्देह उपजाया ।
"आज इन दोनों बातों का निराकरण हो चुका है। स्यमन्तक का लालच मुझे कभी भी नहीं था और न किसी अन्य रत्न का कभी होगा । धन-सम्पत्ति तो जीवन-चक्र को चलाने का केवल एक साधन है, वह कभी भी साध्य नहीं हो सकता। जब ऐसा होता है तब ऐसी आपत्तियाँ आ पड़ती हैं, जिनका अच्छे-अच्छों को भी आभास नहीं होता। तब वह राज्य संकट में फँस जाता है, सभी
जातियों द्वारा असीम परिश्रम से की गयी उन्नति सौ वर्ष पिछड़ जाती है। बुद्धिमत्ता ही मनुष्य का वास्तविक धन है । सुसंस्कारों से परिष्कृत निर्दोष बुद्धि ही सच्चा रत्न है, सच्चा धन है। वही जीवन को अग्रसर करती है, जीवन का विकास करती है।
"स्यमन्तक मणि ने हमारे नूतन जनपद में अनेक बवण्डर उठाये । भ्रान्त धारण के कारण मेरे प्राणप्रिय दाऊ के मन में जो सन्देह उत्पन्न हुआ, उसे दूर करने के लिए ही मैं हाथ धोकर स्यमन्तक मणि के पीछे पड़ा था। उनका सन्देह दूर होते ही औरों का सन्देह भी अपने-आप मिट जाता। ज्येष्ठ जनों की भ्रान्त धारणा कठोर शाप से भी अधिक हानिकर होती है। अब सभी का सन्देह - निवारण हो गया है। इसका द्वारिकाधीश के नाते ही नहीं, उससे भी अधिक एक यादव होने के नाते मुझे सन्तोष है, आनन्द है।
"इस समय द्वारिकाधीश के नाते मुझे स्पष्ट करना चाहिए कि स्यमन्तक के सम्बन्ध में ज्येष्ठ यादव अक्रूर काका और कृतवर्मा के स्वार्थपूर्ण आचरण से मैं अत्यन्त अप्रसन्न हूँ। उन्होंने शतधन्वा जैसे एक दूरस्थ यादव को उकसाकर, षड्यन्त्र रखाकर, द्वारिका के लिए अत्यन्त उपयुक्त-मन्त्रिगणों में से एक ज्येष्ठ यादव सत्राजित जी की उसके हाथों हत्या करवायी। दोनों को कठोर चेतावनी दी जाती है कि ऐसा अक्षम्य अपराध दुबारा न हो ...
"स्यमन्तक हाथ आते ही अक्रूर काका ने जो विचित्र व्यवहार किया है, वह समझ से परे है । कंस से मिलने के लिए मुझे गोकुल से मथुरा लाते समय उन्होंने ही सावधान किया था। उनका वह सौहार्द मैं कभी भी भूला नहीं हैं- भूलूँगा भी नहीं। उस समय मुझे सावधान करनेवाले मन्त्री ने अब ऐसा विवेकहीन आचरण क्यों किया होगा ? स्पष्ट है - लालच के कारण इसीलिए इस समय सबसे स्पष्ट कहना आवश्यक है - लालच के सहारे यह नवनिर्मित जनपद टिक नहीं सकेगा। वह चाहे जितनी उन्नति करे, अपरिमित लालच के कारण वह नष्ट होगा। वह टिकेगा केवल असीम त्याग के बल पर, असीम कर्तव्यपूर्ति के आधार पर।
"ज्येष्ठ यादव अक्रूर काका को दुबारा यह अवसर देने के लिए, सभी की ओर से मैं उनसे निवेदन करता हूँ, अपने कक्ष से उठकर वे पुनः मन